UE este pregătită să adopte sancţiuni contra Iranului pentru posibile transferuri de rachete către Rusia
Liderii statelor Uniunii Europene sunt pregătiţi să răspundă cu măsuri noi şi substanţiale contra Iranului, pe fondul informaţiilor conform cărora Teheranul ar transfera rachete balistice Rusiei pentru a fi utilizate împotriva Ucrainei, indică proiectul concluziilor summitului UE de săptămâna viitoare, relatează Reuters, transmite Agerpres.
"Consiliul European le cere părţilor terţe să înceteze imediat furnizarea de sprijin material pentru războiul de agresiune dus de Rusia contra Ucrainei", arată textul consultat de agenţia de presă britanică.
Iranul i-a furnizat Rusiei un număr mare de rachete balistice sol-sol puternice, au declarat şase surse concordante pentru Reuters, adâncind cooperarea militară între cele două ţări, care fac obiectul sancţiunilor Statelor Unite.
"Relatări conform cărora Iranul poate transfera rachete balistice şi tehnologie aferentă Rusiei pentru utilizare împotriva Ucrainei sunt extrem de îngrijorătoare", arată proiectul concluziilor summitului UE din 21-22 martie.
"Uniunea Europeană este pregătită să răspundă rapid şi în coordonare cu parteneri internaţionali, inclusiv prin măsuri noi şi semnificative contra Iranului", adaugă documentul citat.
Concluziile cer, de asemenea, şefului diplomaţiei UE Josep Borrell şi Comisiei Europene să pregătească sancţiuni viitoare împotriva Belarusului, Coreei de Nord şi Iranului.
În septembrie 2023, Franţa, Germania şi Regatul Unit au menţinut sancţiunile contra Teheranului legate de rachete balistice şi proliferarea nucleară, măsuri ce urmau să expire în octombrie anul trecut conform acordului internaţional încheiat în 2015 de marile puteri şi Iran.
Într-un interviu acordat la începutul acestei luni, ministrul apărării britanic Grant Shapps a afirmat că Londra deţine informaţii referitoare la livrarea de rachete balistice din Iran în Rusia.
Donează lunar pentru susținerea proiectului G4Media
Donează suma dorită pentru susținerea proiectului G4Media
CONT LEI: RO89RZBR0000060019874867
Deschis la Raiffeisen Bank